Man oorleef haai-aanval by Port St. JohnsMathieu Dasnois Foto: Facebook Mathieu Dasnois (29) van Kaapstad het ŉ witdoodshaai-aanval naby Port St. Johns in die Oos-Kaap oorleef, het die Nasionale Seereddingsinstituut (NSRI) Sondag gesê. “Mathieu het Saterdag ŉ besigtigingstoer vir ŉ paar toeriste gereël op ŉ privaat boot,” het Craig Lambinon, woordvoerder van die NSRI, in ŉ verklaring gesê. Hy is oorspronklik van Kaapstad, maar bly al die afgelope jaar in Port St. Johns. Mathieu, ŉ ervare en bekende spiesvisser, het omstreeks 13:30 by Sugarloaf Rock die skipper, Rob Nettleton, gevra of hy moontlik sy nuwe duiktoerusting kon uitprobeer. Hy het in die water gespring, sowat 4 m diep. Die boot het ongeveer 20 m wegbeweeg. “Mathieu het geduik, opgekom en ŉ tweede keer geduik toe ŉ vin van ŉ witdoodshaai verskyn het.” Die haai was tussen 3.5 m en 4 m lank. “Die haai het Mathieu se hand gegryp wat hy gebruik het om die haai mee af te weer,” het Lambinon verduidelik. “Die skipper het dadelik tot Mathieu se hulp gesnel, maar toe hulle by hom kom, het die haai onderdeur die boot geswem en Mathieu aan sy voet weggetrek.” Mathieu kon sy voet loskry en toe die haai hom weer wou gryp, was die boot in die haai se pad en kon die persone op die boot Mathieu uit die water trek. Die persone op die boot het dadelik met noodhulp begin. “Nettleton, al vier jaar lank ŉ NSRI-vrywilliger, het ŉ baie goeie noodhulpstel aan boord,” het hy bygevoeg. “Debbie Smith, ŉ vrywilliger van NSRI Port St. Johns, was een van die bemanningslede aan boord.” Mathieu is na die kus geneem waar die provinsiale nooddienste gereed gestaan het om hom te behandel en na ŉ hospitaal te neem. Volgens Lambinon het Mathieu reeds ŉ operasie ondergaan en hy is in ŉ goeie luim en op pad na beterskap. “Hy het geringe beserings aan sy hande en regtervoet opgedoen,” het hy gesê. Nettleton het gesê hul jarelange ervaring en opleiding het dadelik ingeskop, maar bygevoeg dat almal wat daardie dag aan boord was, het ŉ noodsaaklike rol vervul om die goeie uitslag te verseker.